b'\n_START_ARTICLE_\nJoe Overstreet\n_START_SECTION_\nBiografia\n_START_PARAGRAPH_\nQuan era adolescent, Overstreet va mudar-se amb la seva fam\xc3\xadlia de Mississipi a California. All\xc3\xa0, a finals de la d\xc3\xa8cada de 1940, va comen\xc3\xa7ar a interessar-se molt en l\xe2\x80\x99art contemporani i va estudiar a l\xe2\x80\x99Oakland Technical High School, on despr\xc3\xa9s de graduar-s\xe2\x80\x99hi va viatjar per Europa i \xc3\x80frica per descobrir art d\xe2\x80\x99altres cultures. A principis de la d\xc3\xa8cada del 1950, va estudiar Belles Arts a California, i fou en aquest per\xc3\xadode de la seva vida quan va con\xc3\xa8ixer i va rebre el suport de Sargent Johnson, un artista afroameric\xc3\xa0 comunista molt reconegut a nivell nacional. Johnson el va ajudar a trobar la inspiraci\xc3\xb3 en el tipus d\xe2\x80\x99art que comen\xc3\xa7ava a interessar-li: l\xe2\x80\x99abstracci\xc3\xb3. _NEWLINE_L\xe2\x80\x99any 1955 va treballar per Walt Disney Studios de Los Angeles on feia animacions, per\xc3\xb2 de seguida va adonar-se que era molt mon\xc3\xb2ton per ell i va decidir que volia m\xc3\xa9s llibertat per expressar les seves inquietuds. Amb el suport de Johnson, va crear diverses obres que va aconseguir exposar en diferents espais de San Francisco, com The Bagel Shop o Jimbo\xe2\x80\x99s Bop City (pubs). Dos anys despr\xc3\xa9s, i amb un gran inter\xc3\xa8s, es va mudar a Nova York, on continu\xc3\xa0 estudiant i treballant. Va fer-se amic de Willem De Kooning i de Barnet Newman i va con\xc3\xa8ixer a Diego Rivera; i despr\xc3\xa9s d\xe2\x80\x99investigar molt sobre les seves pintures, Overstreet va comen\xc3\xa7ar a replantejar-se la forma com veia l\xe2\x80\x99art afric\xc3\xa0 i el seu paper en la hist\xc3\xb2ria de l\xe2\x80\x99art. En aquella \xc3\xa8poca, Joe ja es dedicava plenament a l\xe2\x80\x99expressionisme abstracte. La vida a Nova York el va conduir al moviment a favor dels drets civils, ja a principis dels anys 60, sobretot defensant els drets civils dels afroamericans. Va organitzar diverses exposicions on els artistes negres poguessin exposar sense ser discriminats, en contra de la viol\xc3\xa8ncia racista. _NEWLINE_Va ser llavors quan va pintar dues de les seves obres m\xc3\xa9s importants: \xe2\x80\x9cStrange Fruit\xe2\x80\x9d (1965) i \xe2\x80\x9cThe new Jemima\xe2\x80\x9d (1964). L\xe2\x80\x99any 1968, amb l\xe2\x80\x99assassinat de Martin Luther King, va fer l\xe2\x80\x99obra \xe2\x80\x9cJustice, Faith, Hope and Peace\xe2\x80\x9d, de gran escala, que el va potenciar encara m\xc3\xa9s a defensar la seva cultura. Aquest mateix any, juntament amb altres artistes afroamericans com Wadsworth Jarrell va entrar a formar part d\xe2\x80\x99un grup anomenat AfriCOBRA, que tenia com a objectiu potenciar l\xe2\x80\x99art d\xe2\x80\x99artistes negres experimentant amb la m\xc3\xbasica jazz, la pintura i l\xe2\x80\x99abstracci\xc3\xb3. A principis dels anys 70 a Houston van fer la primera exposici\xc3\xb3 oficial per a gent de color, on Overstreet va exposar "Power Flight", una de les teles disposades en les tres dimensions. Un any despr\xc3\xa9s, juntament amb la seva muller Corrine Jennings i l\xe2\x80\x99escriptor Samuel L. Floyd, viatj\xc3\xa0 a Nova York i fund\xc3\xa0 la Kenkeleba House, on va establir el seu estudi i tamb\xc3\xa9 un centre on pot exposar obres qualsevol artista afroameric\xc3\xa0, llat\xc3\xad, asi\xc3\xa0tic-americ\xc3\xa0, entre d\xe2\x80\x99altres, infravalorats per les institucions m\xc3\xa9s importants, encara obert el dia d\'avui. Fins a l\xe2\x80\x99actualitat, Joe ha seguit treballant en l\xe2\x80\x99abstracci\xc3\xb3 incorporant elements de diferents cultures africanes, i fins fa poc exercia de professor a la facultat de Belles Arts de Los Angeles._NEWLINE_Overstreet diu que tant l\xe2\x80\x99art com l\xe2\x80\x99experimentaci\xc3\xb3 pol\xc3\xadtica i social que fa \xe2\x80\x9cvan lligats en una forma abstracta amb tal com les persones negres s\xe2\x80\x99han sentit i han lluitat\xe2\x80\x9d, ja que \xc3\xa9s m\xc3\xa9s f\xc3\xa0cil oblidar la viol\xc3\xa8ncia, discriminaci\xc3\xb3, esclavitud i assassinats que han patit davant d\xe2\x80\x99obres esperan\xc3\xa7adores i plenes de color, amb les quals Overstreet vol crear un futur m\xc3\xa9s just._NEWLINE_Ha exposat en moltes galeries, exposicions temporals i museus, com per exemple al Brooklin Museum de Nova York, al Tate de Londres, al Museo Nacional de Bellas Artes a Santiago de Chile o al Museum of Modern Art a San Francisco.\n_START_SECTION_\nEstil\n_START_PARAGRAPH_\nAll\xc3\xb2 m\xc3\xa9s destacable en les obres de Joe Overstreet \xc3\xa9s la combinaci\xc3\xb3 de l\xe2\x80\x99expressionisme abstracte amb el significat social. Al comen\xc3\xa7ar el seu per\xc3\xadode d\xe2\x80\x99activisme en la defensa de drets va experimentar amb llen\xc3\xa7os de grans dimensions sense bastidors penjats per cordes, imitant a les cultures n\xc3\xb2mades antigues (anomenat mixed media), utilitzant colors cridaners i llampants, fent aix\xc3\xad un \xc3\xbas diferent de la tela del que s\xe2\x80\x99havia donat fins llavors, com en l\xe2\x80\x99obra "Power Flight" (1971). El suport trenca amb la forma t\xc3\xadpica de quatre costats de la majoria de pintures, creant un gran dinamisme de la forma, que suggereix la possibilitat de seguir endavant a pesar dels problemes amb la seva llibertat i condici\xc3\xb3 d\xe2\x80\x99immigrants. Vol trencar amb la tradici\xc3\xb3, fent servir patrons geom\xc3\xa8trics i s\xc3\xadmbols africans i natius americans. Tamb\xc3\xa9 utilitza caixes amb volum de fusta contraxapada com en l\xe2\x80\x99obra \xe2\x80\x9cThe New Jemima\xe2\x80\x9d (1964), creant espais buits airejats per simbolitzar la llibertat.'